CONGREGATIO PRO CAUSIS SANCTORUM 


DECRETUM 


ROMANA seu KAUNEN. 


CANONIZATIONIS 
VEN. SERVI DEI 


Georgii Matulaitis seu Matulewicz 


ARCHIEPISCOPi TIT. ADULITANI 
REFORMATORIS 
CONGREGATIONIS CLERICORUM REGULARIUM MARJANORUM 
SUB TITULO IMMACULATAE CONCFP[IIONIS B. M. V. 
FUNDATORIS 
CONGREGATIONUM SORORUM AB IMMACULATA CONCEPTIONE B. M. V. 
ET 
ANCILLARUM IESU IN EUCHARISTIA 


SUPER DUBIO 


An et de quo miraculo constet, in casu et ad effectum de quo agitur. 


Venerabilem Servum Dei Georgium Matulaitis Matulewicz ortu 
et natione Lituanum, anno 1871 natum vitaque functum anno 1927, 
munera vicarii paroecialis, deinde magistri in Seminario Kielcensi, 
postea in Academia Ecclesiastica Petropolitana (in Russia) Episcopi 
Vilnensis et demum Visitatoris Apostolici in Lituania, necnon Refor- 
matoris Clericorum Regularium Marianorum et Fundatoris duarum 
Congregationum Sororum egregie explevisse heroicasque exercuisse 

virtutes christianas constat ex Decreto Apostolicae Sedis die 11 men- 
sis Maii a. 1982 edito. 

Ut autem eidem Venerabili honores decernerentur Beatorum Cac- 
litum, Causae actores exhibuerunt, ad iuris normam, miram quandam 
sanationem a Deo per ipsius Venerabilis intercessionem  patratam. 
Quae quidem mirabilis sanatio contigit dominae Adelaidi Tamosiünaite, 
in Lituania ludimagistrae octoginta annos natae. Ipsa namque ad cae- 
leste recurrens patrocinium praedicti Venerabilis, in instanti plene- 
que convaluit anno 1974 a trombophlebitide ex venis varicosis sinistri 
artus inferioris. 

Super huiusmodi miranda sanatio confici haud potuerunt prae- 
scriptae canonicae inquisitiones, propter peculiaria in supplici libello 
exposita adiuncta. Quamobrem, instante hodierno Administratore Apo- 
stolico Kaunen. et Vilkavisken. atque Praeside Conferentiae Episco- 
porum Lituaniae, Summus Pontifex Ioannes Paulus II benigne dispen- 
savit ab instruendo apostolico processu super praedicta sanatione ita, 
ut ad effectum de quo agitur sufficerent depositiones quorundam 
testium scripto datae et iuramento confirmatae. Quibus depositio- 
nibus una cum iudiciis legalibus duorum ex officio deputatorum Pe- 
ritorum confecta est Positio super miraculo, quaeque subiecta fuit 
studio Consultae Medicorum penes nostram Congregationem exstan- 
tis, die quidem 15 mensis Ianuarii anno 1986 coadunatae. Sodales 
autem eiusdem Consultae, re mature perpensa, censuerunt agi de 
instantanea perfectaque sanatione, quae per naturae leges et scien- 
tiam medicam explicari nequit. 


Quam opinionem medicorum secuta est disceptatio theologica, et 
primum quidem, die 9 mensis Maii a. 1986, in Peculiari Congressu 
Consultorum, moderante Fidei Promotore Generali; ac deinde, die 17 
subsequentis mensis Iunii, in Ordinaria Congregatione Cardinalium 
et Episcoporum, ponente Em.mo Cardinali Aloisio Ciappi, in Palatio 
Apostolico Vaticano coacta. Et cum Rev.mi Consultores tum Em.mi 
ac Rev.mi Patres Cardinales et Episcopi, qui aderant, proposito dubio: 
An et de quo miraculo constet, in casu et ad effectum de quo agitur, 
adfirmando responderunt. 


De hisce omnibus certior factus per subscriptum Cardinalem 
Praefectum, Summus Pontifex Ioannes Paulus II, vota Congregationis 


pro Causis Sanctorum libenter excipiens. mandavit ut Decretum su- 
per praefata sanatione rite appararetur. 

Quod cum factum esset, hodierna die, accitis ad se cardinalibus 
infrascripto et Causae Ponente meque Antistite a Secretis Congrega- 
lionis ceterisque de more convocandis, eisque astantibus, Beatissimus 
Pater sollemniter edixit: Comstare de miraculo a Deo patrato per in- 
Lercessionem Ven. Servi Dei Georgii Matulaitis seu Matulewicz, scili- 
cet de instantanea, perfecta ac stabili sanatione dominae Adelaidis 
TamosSiünaite a trombophlebitide ex venis varicosis sinistri artus in- 
ferioris. 

Hoc autem Decretum in vulgus edi et in acta Congregationis pro 
Causis Sanctorum referri mandavit. 


Datum Romae, die 30 mensis Iunii A. D. 1986. 
PETRUS Card. PaLazZiNi, Praefectus 


L. 9 S. 


t Traianus Crisan, Archiep. tit. Drivastensis, a Secretís 


